Covid-19: Syfers styg nog landwydVerpleegsters by die Charlotte Maxeke-hospitaal in Johannesburg. (Foto: GCIS) Suid-Afrika het Vrydag ŉ verdere 22 443 nuwe Covid-19-gevalle aangeteken. Die meeste hiervan was weer eens in Gauteng, waar 11 000 nuwe gevalle aangeteken is. Dié provinsie se hospitale steier reeds die afgelope maand weens ŉ styging in hospitaalinnames as gevolg van Covid-19. Dit lyk wel asof nuwe gevalle in dié provinsie sedert die begin van die week effens begin afneem het. In ander provinsies neem die getal daaglikse gevalle egter steeds toe. In die Wes-Kaap is 3 215 nuwe gevalle aangeteken. Dit is die meeste daaglikse gevalle wat in dié provinsie aangeteken is sedert die derde vlaag van infeksies Suid-Afrika getref het. In KwaZulu-Natal en Limpopo het net meer as 1600 mense positief getoets. Só lyk die daaglikse inentingskoers. (Foto: NICD) Altesaam 29,5% van die mense wat vir Covid-19 getoets het, het positief getoets. Die koers waarteen mense positief toets was reeds teen einde Junie, toe ŉ aangepaste vlak 4 van afsondering ingestel is, tussen 27% en 31%. Soveel as 374 nuwe sterftes is ook aangeteken. Dit sluit in die burgemeester van Johannesburg, Geoff Makhubo, wat twee weke gelede weens Covid-19 in die hospitaal opgeneem is. In die afgelope 24 uur is 869 mense in hospitale landwyd opgeneem. Die meeste Covid-19-pasiënte, 9 822, is tot dusver in private hospitale opgemeen terwyl 6 464 pasiënte in staatshospitale opgeneem is. Gister is 175 740 mense ingeënt. Dit beteken 4 203 293 Suid-Afrikaners is tot dusver teen Covid-19 ingeënt.